નેવુંના દાયકાની શરૂઆતમાં આપણે ત્યાં સૅટેલાઇટ ચૅનલોનું નવું-નવું આગમન થયેલું. એમાં ‘બેવૉચ’ નામની સિરિયલે શોખીન વડીલો અને જુવાનિયાંવને બરાબરનો ચસકો લગાડેલો. એમાં ટેલિવિઝન સ્ક્રીન પર લાલ બિકિની પહેરીને દોડતી ચાર-પાંચ કમનીય સુંદરીઓને જોવા માટે કેટલાય લોકો ઉજાગરા કરતા. એ સિરિયલના એકેય હપ્તાની સ્ટોરી ભલે ન ખબર હોય, પણ પમેલા ઍન્ડરસનનું નામ અને તેના ફિગર વિશેની માહિતી ન હોય તેવો યુવાન તમને ન મળે. એ સિરિયલને ફિલ્મ સ્વરૂપે ફરીથી જીવંત કરવાનો આઇડિયા કાગળ પર કદાચ રોમાંચક લાગી શકે, પરંતુ પડદા પર એ સડી ગયેલી કેરી જેવું લાગે છે.